Na temelju članka 48. Zakona o lokalnoj i područnoj (regionalnoj) samoupravi („Narodne novine „ br. [33/01](http://www.zakon.hr/cms.htm?id=260), [60/01](http://www.zakon.hr/cms.htm?id=261), [129/05](http://www.zakon.hr/cms.htm?id=262), [109/07](http://www.zakon.hr/cms.htm?id=263), [125/08](http://www.zakon.hr/cms.htm?id=264), [36/09](http://www.zakon.hr/cms.htm?id=265), [36/09](http://www.zakon.hr/cms.htm?id=266), [150/11](http://www.zakon.hr/cms.htm?id=267), [144/12](http://www.zakon.hr/cms.htm?id=268), [19/13](http://www.zakon.hr/cms.htm?id=285), [137/15](http://www.zakon.hr/cms.htm?id=15727), [123/17](https://www.zakon.hr/cms.htm?id=26157), 98/19 i 144/20), članka 36. Statuta Općine Vladislavci („Službeni glasnik“ Općine Vladislavci br. 3/13, 3/17, 2/18, 4/20, 5/20 – pročišćeni tekst, 8/20, 2/21 i 3/21 – pročišćeni tekst) i članka 6. Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine. („Službeni glasnik“ Općine Vladislavci br. 6/17, 2/18, 4/18, 11/18, 4/19, 7/19, 4/20, 5/20 – pročišćeni tekst, 8/20, 10/20, 1/21, 2/21, 3/21 i 15/21) općinski načelnik dana 03. siječnja 2022. godine, donosi

**DOPUNE**

**PRAVILNIKA**

**o uvjetima, načinu i postupku ostvarivanja prava na potporu**

**iz Programa poticanja uređenja naselja i demografske obnove**

**na području Općine Vladislavci za razdoblje od 2017. do 2022. godine**

**Članak 1.**

Ovim dopunama dopunjuje se Pravilniko uvjetima, načinu i postupku ostvarivanja prava na potporu iz Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine („Službeni glasnik“ Općine Vladislavci br. 3/18, 1/20, 5/20 ,6/20, 11/20, 2/21, 3/21 i 15/21), dalje, u tekstu: Pravilnik.

**Članak 2.**

U članku 1. stavak 1 iza toče 5 dodaje se nova točka koja glasi:

„- mjera 22. - potpore mladim obiteljima s područja Općine Vladislavci za troškove medicinski potpomognute oplodnje.“

**Članak 3.**

U članku 2. iza stavka 3. dodaje se novi stavak koji glasi:

**„**Prihvatljivi korisnici mjere 22. su državljani Republike Hrvatske, bračni i izvanbračni drugovi s prebivalištem na području Općine Vladislavci koji su se podvrgnuli tretmanu medicinski potpomognute oplodnje.“

**Članak 4.**

Iza poglavlja V.a. dodaje se poglavlje V.b. sa člancima 18d, 18e i 18f. i naslovom iznad njih koji glase:

**„V.b. PROVEDBA MJERE 22. POTPORE MLADIM OBITELJIMA S PODRUČJA OPĆINE VLADISLAVCI ZA TROŠKOVE MEDICINSKI POTPOMOGNUTE OPLODNJE**

**Članak 18d.**

Prihvatljivi korisnici za dodjelu potpore u Mjeri 22. su državljani Republike Hrvatske, bračni i izvanbračni drugovi s prebivalištem na području Općine Vladislavci koji su se podvrgnuli tretmanu medicinski potpomognute oplodnje proveden u ovlaštenoj zdravstvenoj ustanovi u Hrvatskoj ili da je postupak medicinski potpomognute oplodnje koji se ne provodi u Hrvatskoj proveden u inozemstvu.

**Članak 18e.**

Prihvatljivi troškovi koji se sufinanciraju u Mjeri 22 su svi troškovi medicinski potpomognute oplodnje.

**Članak 18f**

Općina će sufinancirati trošak provedenog postupka medicinski potpomognute oplodnje u iznosu do 80% prihvatljivih troškova, a najviše do 10.000,00 kuna po jednom postupku medicinski potpomognute oplodnje.

Sredstva se odobravaju retroaktivno, po obavljenom postupku medicinski potpomognute oplodnje u roku od tri mjeseca od izvršenog postupka medicinski potpomognute oplodnje.

Uz obrazac zahtjeva koji je sastavni dio ovog Pravilnika podnositelj zahtjeva prilaže slijedeću dokumentaciju:

1. Bračna zajednica:

* preslike osobne iskaznice podnositelja zahtjeva i bračnog druga,
* preslika vjenčanog lista ili izvatka iz matice vjenčanih,
* uvjerenje o prebivalištu za oba bračna druga,
* račun ovlaštene zdravstvene ustanove o provedenom postupku medicinski potpomognute oplodnje liječnika specijalista ginekologa ili ljekarne.

1. Izvanbračna zajednica:

* preslike osobne iskaznice podnositelja zahtjeva i izvanbračnog druga,
* izjava o izvanbračnoj zajednici ovjerena od strane javnog bilježnika,
* uvjerenje o prebivalištu za oba izvanbračna druga,
* račun ovlaštene zdravstvene ustanove o provedenom postupku medicinski potpomognute oplodnje liječnika specijalista ginekologa ili ljekarne

Novčani iznos sufinanciranja troškova medicinski potpomognute oplodnje isplatit će se na tekući račun podnositelja zahtjeva.

Bračni ili izvanbračni drugovi mogu u tekućoj godini ostvariti pravo na sufinanciranje na više postupaka medicinski potpomognute oplodnje, do utroška sredstava u proračunskoj godini.“

**Članak 5.**

U članku 24. iza stavka 1. dodaje se novi stavak koji glasi:

„Korisnici mjere 22 mogu ostvariti potporu više puta tijekom kalendarske godine.“

**Članak 6.**

Ostale odredbe ovog Pravilnika ostaju nepromijenjene.

**Članak 7.**

Nalaže se Jedinstvenom upravnom odjelu Općine Vladislavci da izradi pročišćeni tekst Pravilnika

o uvjetima, načinu i postupku ostvarivanja prava na potporu iz Programa poticanja uređenja naselja i demografske obnove na području Općine Vladislavci za razdoblje od 2017. do 2022. godine .

**Članak 8.**

Ovaj Pravilnik objavit će se u „Službenom glasniku“ Općine Vladislavci i web stranici [www.opcina-vladislavci.hr](http://www.opcina-vladislavci.hr), a stupa na snagu prvog dana od dana objave u „Službenom glasniku“ Općine Vladislavci.

KLASA: 363-01/18-06/01

URBROJ: 2158/07-02-21-09

Vladislavci, 03. prosinca 2021.

Općinski načelnik

Marjan Tomas